טוביה צפיר

טוביה צפיר (נולד ב-31 בדצמבר 1945) הוא שחקן, קומיקאי, חקיין, זמר, מדבב, כוכב ילדים ומנחה טלוויזיה ישראלי. מתחילת המאה ה-21 מוכר גם בשם הבמה והדמות שלו סבא טוביה. טוביה צפיר נולד למשה וזהבה קוזלובסקי (בפולנית קוזל (kozioł) הוא תיש או צפיר, ומכאן מקור שמו המעוברת). גדל והתחנך בשכונת פלורנטין שבתל אביב בבית מסורתי של יוצאי פולין. למד בתיכון עירוני ד'. בתחילת שנות ה-60 שירת בלהקת הנח"ל ובלט בעיקר כבדרן ובשיר "אחד חולמני" (בדואט עם שולה חן). מאז הוא הפך לאחד מכוכבי הטלוויזיה, הקולנוע והבמה בישראל. בצעירותו היה חיבב בישול שלמד מאמו, ואף שקל לתקופה קצרה להפוך לשף מקצועי. בטלוויזיה השתתף בשנות ה-70 בתוכניות הסאטירה "לא הכל עובר" ו"ניקוי ראש", שבהן הציג לראשונה חיקויים של פוליטיקאים (כמו יצחק רבין, מנחם בגין וכדומה), כן הנחה את שעשועון הטלוויזיה "זה הסוד שלי", לאחר פרישתו של אורי זוהר. בשנות ה-80 הופיע פעמים רבות בתוכנית הבידור "סיבה למסיבה", בה הרבה לחקות פוליטיקאים בשלל מערכונים. השתתף גם בשני פרקים בקומדיית המצבים "קרובים קרובים". בשנות ה-90 דיבב את בובות הפוליטיקאים בתוכנית הסאטירה "החרצופים" והשתתף בתוכנית הקומית "האגף הסגור". בשנים 1993 ו-1994 הופיע בתוכנית "צפיר הנפש" שכתב אפרים סידון. בשנת 2000 הופיע מספר פעמים בתוכניות טלוויזיה, בין היתר בתוכנית "יאיר לפיד". בשנים 2004 ו-2005 הופיע בתוכנית היומית "השיר שלנו". בשנת 2005 שיחק בדרמה "טלנובלה בע"מ". באוגוסט אותה שנה הוגש נגדו כתב אישום באשמת הפעלת אלימות ואיומים נגד עובדת אולפן הצילום של הסדרה. בינואר 2006 אישר בית משפט השלום בירושלים את עסקת הטיעון בין צפיר לבין פרקליטות המדינה, לפיה הוא ירצה 120 שעות שירות לתועלת הציבור בלא שתירשם לחובתו הרשעה. כיכב גם במספר מופעי בידור שהועלו על הבמה, רובן פרי עטו של הסאטיריקן אפרים סידון. אחת המצליחות שבהן הייתה התוכנית "חגיגות סיום הרוטציה" שהועלתה בשנת 1986. בקולנוע שיחק צפיר בין היתר בסרטים: "סלומוניקו" (1972), "נחצ'ה והגנרל" (1972), "צ'רלי וחצי" (1974), "חגיגה בסנוקר" (1975), "גבעת חלפון אינה עונה" (1976), "איזה יופי של צרות!" (1976), "הלהקה" (1978), "נישואין נוסח תל אביב" (1979), "האינסטלטור" (1986), "מסע הטבעת" (2017) ו"הגברת ינקלובה" (2017). בשנת 1993 השתתף בדיבוב הסרט "אלאדין" של חברת וולט דיסני בתפקיד ג'יני, אותו דיבב גם בסרטי ההמשך ("שובו של ג'אפר" ו"אלאדין ומלך הגנבים") ובסדרת הטלוויזיה. אחר כך דיבב את מנפרד בסרט "עידן הקרח" (2002) ואת ביג וולד בסרט "רובוטס" (2005). בשנת 2006 כיכב בקליפ לשיר "אז במצב הנוכחי" של הראפר סגול 59. בשיר מסומפל קולו של צפיר מתוך שיר הנושא של התוכנית "ניקוי ראש". בשנת 2008 כיכב בתפקיד משנה בדרמה "דני הוליווד" בתור החבר של שחקנית התיאטרון של שנות השישים לולה באום (גילה אלמגור). בשנת 2011 החל להשתתף בסדרה הקומית "סברי מרנן", בדמותו של פנחס רוזן בשידורי "קשת". בשנת 2013 השתתף בתחרות החיקויים "זה לא אמיתי" ששודרה בערוץ 24. בשנת 2015 החל צפיר לככב בסדרה "איפה אתה חי?" בתור מורה למשחק. בשנת 2019 השתתף במחזמר "גבעת חלפון אינה עונה" בדמותו מהסרט המקורי, אך כמבוגר, בתיאטרון הבימה. בשנת 2023 שיחק את מקס במחזמר "צלילי המוזיקה" בתיאטרון העברי, בביומו של נתן דטנר. בשנת 2024 צפוי להשתתף במחזמר "צ'רלי וחצי" בדמותו מהסרט המקורי. בשנת 1996 שיחק במחזמר הילדים "ספר הג'ונגל" בתפקיד באלו הדוב שזכה להצלחה רבה. בשנת 1997 שיחק בהצגת הילדים "הלב". בשנת 1998 השתתף בפסטיגל. בשנת 1999 שיחק בקלטת הילדים "פים פם פה" בתפקיד הענק. בשנת 2000 שיחק בהצגת הילדים "פוקהונטס" בתפקיד המושל. בשנת 2004 השתתף בשנית בפסטיגל. צפיר מופיע בעיקר בהצגות ובקלטות לילדים. הוא העלה את המופע המצליח לילדים "מסיבה ביער עם סבא טוביה" שבעקבותיו יצאו גם קלטות וידאו ולאחר מכן העלה את מופעי ההמשך, "סבא טוביה - סיפורים כיד המלך", "מעיל הקסמים של סבא טוביה", "סיפורי התנ"ך עם סבא טוביה" ו"סיפורה של מדינה עם סבא טוביה". בשנת 2000 שיחק בתוכנית הילדים בערוץ הופ "סיפורים לנימי". בחנוכה של שנת 2001 השתתף יחד עם תום אבני בתוכנית ששודרה בערוץ הילדים "טוביה ובניו". גם שיחק בערוץ הופ את הדוב "טובי דובי". כמו כן שיחק בסרט הילדים "סבא טוביה - סיפורה של מדינה" (2006). בשנת 2008 שיחק את אבא של גרי מנדלבאום בסדרה "הפיג'מות". באותה שנה הופיע לראשונה במופע "מותק של פסטיבל 1" - הגדולים של הקטנים. בשנת 2009 השתתף צפיר בשנית במופע הילדים "מותק של פסטיבל 2". ובשנת 2010 השתתף בשלישית ב"מותק של פסטיבל 3" - הרפתקה ביער הקסום. חוץ מפעמים אלה הופיע צפיר במותק של פסטיבל גם בשנים 2011, 2012, 2014 ו-2016. סך הכל הופיע צפיר במופע 7 פעמים. החל מ-2012 שיחק ב"ממלכת טוביהו". לכבוד יום הולדתו ה-70 יצר סדרה חדשה בשם "חיבוק של שבת" המשודרת בערוץ הופ. בשנת 2017 השתתף בסדרה "שירים מבית סבא", אשר שודרה בערוץ הופ. בשנת 2018 השתתף במחזמר "אוליבר טוויסט" בתפקיד פייגין לסירוגין עם גיל ורנר. בשנת 2019 השתתף בסדרה "סבא דוליטל" אשר גם שודרה בערוץ הופ, ובאותה שנה החל להשתתף בהצגת ילדים חדשה וישנה "סיפורי החיות של סבא טוביה" לכבוד חגיגות ה-20 לדמותו של סבא טוביה. באותה שנה חזר להשתתף במחזמר "אוליבר טוויסט" בתפקיד פייגין. בחנוכה 2021 שיחק את סבא ג'פטו בהצגת הילדים "פינוקיו" מבית התיאטרון הארצי לילדים ונוער. בחנוכה 2022 שיחק את נח בהצגת הילדים "תיבת נח" לצידם של רינת גבאי, נדב אבקסיס, ושמחה גואטה. בשנת 2024 שב טוביה לתפקיד בלו הדוב במחזמר "ספר הג'ונגל", ששבה לבכורה מחודשת 28 שנה מאז עלתה לראשונה. צפיר נשוי מאז 1966 ליעל, ילידת פולין, אותה הכיר בבית הספר היסודי, שמשמשת כמפיקה של מופעיו. הם מתגוררים ברמת השרון. לזוג שלושה ילדים, ובהם הבמאי ומפיק הטלוויזיה יואב צפיר. נכדתו היא השחקנית והקומיקאית מיה צפיר. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. טוביה צפיר, ברשת החברתית אינסטגרם טוביה צפיר, סרטונים בערוץ היוטיוב טוביה צפיר, במיזם "אישים" לתיעוד היצירה הישראלית טוביה צפיר, במסד הנתונים הקולנועיים IMDb (באנגלית) טוביה צפיר, באתר MusicBrainz (באנגלית) טוביה צפיר, דף שער בספרייה הלאומית טוביה צפיר, באתר MOOMA (בארכיון האינטרנט) טוביה צפיר, באתר ארכיון הסרטים הישראלי בסינמטק ירושלים אבי אתגר, אצל טוביה צפיר 'הסיגר מת מצחוק', מגזין "סיגאר", אפריל 1999 סמדר שילוני, צפיר לנצח, באתר ynet, 17 בנובמבר 2010 אורי מלמד, ‏אוכלים כשר, פרשת בשלח - עם טוביה צפיר, בערוץ "אורות – טלוויזיה יהודית" רונן טל, ניקוי ראש: טוביה צפיר פותח את הלב, באתר nrg‏, 28 בספטמבר 2012 ליאת רון, ‏טוביה צפיר: "בתי השקעות - באסטות שעוסקות במטבעות", באתר גלובס, 25 באוגוסט 2013 nrg תרבות, בגיל 70: לטוביה צפיר יש עוד חלומות להגשים, באתר nrg‏, 13 בפברואר 2015 שיר זיו, "אני בעצמי רצתי לראי לראות אם אני חי", באתר ישראל היום, 30 במרץ 2017 יורם יובל, שיחת נפש עם טוביה צפיר, הטלוויזיה החינוכית, 10 באפריל 2017 רותי זוארץ, ‏"מירי רגב תימחק מדפי ההיסטוריה": רבקה מיכאלי וטוביה צפיר תוקפים, באתר מעריב אונליין, 5 באוגוסט 2017 עפרה לקס, עניין אישי עם טוביה צפיר, באתר ערוץ 7, 2 במרץ 2018 שי פוגלמן וינאי יחיאל, ענייני פנים: טוביה צפיר, באתר הארץ, 26 בינואר 2022 דודי פטימר, ‏טוביה צפיר מציין 60 שנות קריירה וחוזר לחיקויים שעוררו סערות, באתר מעריב אונליין, 21 במאי 2023 אפרת פורשר, טוביה צפיר ירצה עבודות שירות, באתר nrg‏, 9 בינואר 2006 אמריקה זה פה: אחד מהסרטים הישראלים המצליחים הופך למחזמר, באתר מעריב אונליין, 29 במרץ 2023